לברון ג'יימס סיכם ל-4 שנים בלוס אנג'לס לייקרס
עידן חדש ב-NBA: אחרי 15 שנים בחוף המזרחי, קינג ג'יימס בן ה-33 עובר למערב. ישחק באל.איי בארבע השנים הקרובות תמורת 154 מיליון דולר, כשבסיום העונה השלישית תהיה לו אפשרת להשתחרר מהחוזה אם ירצה. אפילו בראיינט התלהב: "ברוך הבא למשפחה"
ynet ספורטפורסם: 02.07.18 , 05:33
מצא בית חדש. לברון(צילום: רויטרס)
הפרק הבא של לברון ג'יימס ב-NBA יהיה בחוף המערבי - בלוס אנג'לס לייקרס. זאת לאחר שקינג ג'יימס, מי שנחשב לשחקן הטוב בעולם, סיכם על חוזה ל-4 שנים באל.איי תמורת 154 מיליון דולר, כשבסיום העונה השלישית תהיה לו אפשרת להשתחרר ממנו אם ירצה. ההודעה הרשמית נעשתה על ידי הסוכנות בה הוא מיוצג - קלאץ' ספורט - שאישרה הלילה (בין ראשון לשני) את הסיכום.
בניגוד להחלטה הטלוויזיונית המפורסמת ב-2010 (אז הודיע בשידור ישיר על המעבר למיאמי) ולמכתב האישי שפרסם ב"ספורטס אילוסטרייטד" עם חזרתו לקאבס ב-2004, הפעם בחר לברון בהודעה לקונית. "תודה לך צפון מזרח אוהיו על 4 שנים נפלאות. זה תמיד יהיה הבית שלי", כתב בחשבון האינסטגרם שלו.
ישתפו פעולה יחד. לברון ובול(צילום: AFP)
זו תהיה הקבוצה השלישית בקריירה של לברון בן ה-33 והראשונה בקונפרנס המערבי. בין 2003 ל-2010 שיחק בקליבלנד, בין 2010 ל-2014 זכה בשתי אליפויות עם מיאמי ובארבע העונות האחרונות כיכב שוב בקאבס, אותה הוביל לאליפות היסטורית ב-2016.
העונה של לברון, ה-15 שלו ב-NBA, הייתה כנראה הטובה ביותר שלו מבחינה אישית. לראשונה בקריירה הוא שיחק את כל 82 המשחקים, בהם רשם 27.5 נקודות, 8.6 ריבאונדים ו-9.1 אסיסטים. בפלייאוף המספרים שלו קפצו ל-34 נקודות, 9.1 ריבאונדים ו-9 אסיסטים.
לברון נפרד מהאוהדים בקליבלנד
— Klutch Sports Group (@KlutchSports) 2 ביולי 2018
ג'יימס, שזכה ארבע פעמים בעבר בתואר ה-MVP של הליגה, כבר הוזכר כמועמד ללייקרס עוד בקיץ שעבר, רק שאף אחד לא באמת חשב שיעבור לשם. על פי דיווחים שונים בימים האחרונים, קליבלנד הייתה אמורה להיות הקבוצה שתוכל להציע לכוכב שלה את העסקה הטובה ביותר. רק ש'המלך' כנראה רצה לשנות אווירה, אחרי שבעונה האחרונה, למרות שהיה בכושר אישי אדיר, הובס עם הקאבס בגמר ה-NBA ע"י גולדן סטייט 4:0.
יגיע ל-LA? לנארד(צילום: AP)
מגי וסטיבנסון חתמו, לנארד יצטרף?
כעת, ב-LA יצטרכו להתארגן לבואו של לברון. פול ג'ורג' בחר להישאר באוקלהומה סיטי, כך שמירב המאמצים של הלייקרס יהיו בהחתמתו של קוואיי לנארד, בתקווה למצוא את הטרייד הנכון עם סן
אנטוניו. ג'בייל מגי החליט לעזוב את גולדן סטייט וחתם הלילה לעונה אחת במועדון, כמו גם לאנס סטיבנסון שמגיע מאינדיאנה. מעבר לכך, לוס אנג'לס מחזיקה כרגע בכמה שמות מעניינים נוספים בסגל: קנטביוס קולדוול פופ, ברנדון אינגרם ושני שחקני השנה השנייה, לונזו בול וקייל קוזמה.
הלייקרס זכו ב-16 אליפויות NBA. חמש הראשונות היו במיניאפוליס ו-11 נוספות בלוס אנג'לס, לשם עברו ב-1960. לאורך השנים, סופרסטארים רבים כיכבו במדים הצהובים-סגולים. החל מג'ורג' מיקאן, ווילט צ'מברליין וג'רי ווסט, דרך קארים עבדול ג'באר, מג'יק ג'ונסון וג'יימס וורת'י ועד שאקיל אוניל וקובי בראיינט. התואר האחרון של המועדון היה לפני שמונה שנים - ב-2010.
מאז הלייקרס הפכו לנמושת NBA או לפחות לקבוצה חלשה. החל מעונת 2013/14 היא לא עלתה כלל לפלייאוף. את חמש השנים האחרונות סיימה עם מאזנים של 35 ניצחונות ומטה. תחת המאמן לוק וולטון והג'נרל מנג'ר החדש רוב פלינקה, ינסה לברון להחזיר עטרה ליושנה. בראיינט עצמו כבר בטוח שזה יקרה וצייץ ללברון: "ברוך הבא למשפחה".
The Black Mamba officially welcomes The King to the #LakeShow . pic.twitter.com/UjczF5ERcb
— Yahoo Sports NBA (@YahooSportsNBA) 2 ביולי 2018
קובי בראיינט מברך את לברון
לשאקיל כבר הכינו פסל. מה יעשו ללברון?